Záverečná správa o vyčíslení výdavkov spojených s prípravou, technickým zabezpečením a vykonaním volieb do orgánov samosprávy obcí v roku 2002 

	Na základe Rozhodnutia predsedu Národnej rady Slovenskej republiky č. 508/2002 Z. z. boli vyhlásené voľby do obecných (mestských) zastupiteľstiev a  voľby starostov (primátorov) obcí a   určené dni konania volieb na 6. a 7. decembra 2002. Na zabezpečenie prípravy a priebehu volieb do orgánov samosprávy obcí v roku 2002 podľa zákona č. 346/1990 Zb. o voľbách do orgánov samosprávy obcí v znení neskorších predpisov, schválila vláda Slovenskej republiky uznesením č. 999 zo 4. septembra 2002 harmonogram organizačno-technického zabezpečenia volieb do orgánov samosprávy obcí v roku 2002. Podľa bodu B.2. citovaného uznesenia vlády boli uvoľnené z kapitoly Všeobecnej pokladničnej správy finančné prostriedky na krytie výdavkov spojených s prípravou, technickým zabezpečením a vykonaním volieb do orgánov samosprávy obcí v roku 2002 v predpokladanej výške 224 mil. Sk, z toho pre Ministerstvo vnútra Slovenskej republiky 189 mil. Sk a pre  Štatistický úrad Slovenskej republiky 35 mil. Sk.

Podľa § 57 ods. 1 zákona SNR č. 346/1990 Zb. o voľbách do orgánov samosprávy obcí v znení neskorších predpisov sa výdavky spojené s voľbami do obecných (mestských) zastupiteľstiev a s voľbami starostov obcí (primátorov) uhrádzajú zo štátneho rozpočtu Slovenskej republiky. Na zabezpečenie jednotného postupu pri úhrade výdavkov spojených s prípravou, vykonaním a zisťovaním výsledkov volieb uhrádzaných Ministerstvom vnútra Slovenskej republiky priamo, alebo prostredníctvom okresného úradu a obcí vydalo ministerstvo vnútra Metodický postup financovania výdavkov spojených s prípravou, technickým zabezpečením a vykonaním volieb do orgánov samosprávy obcí v roku 2002. Jednotlivé druhy výdavkov čerpané Štatistickým úradom Slovenskej republiky boli určené Metodickým postupom Štatistického úradu Slovenskej republiky na financovanie výdavkov spojených s prípravou, vykonaním a zisťovaním výsledkov volieb do orgánov samosprávy obcí v roku 2002.

		Z prostriedkov štátneho rozpočtu uvoľnených na zabezpečenie volieb do orgánov samosprávy obcí boli ministerstvom vnútra a štatistickým úradom čerpané finančné prostriedky v celkovej výške 193 263 083,92 Sk, z toho bežné výdavky vo výške 180 703 359,09 Sk a kapitálové výdavky vo výške 12 559 724, 83 Sk.

Ministerstvo vnútra Slovenskej republiky 

	Účelové finančné prostriedky poukázané Ministerstvu vnútra Slovenskej republiky na krytie výdavkov spojených s prípravou, technickým zabezpečením a vykonaním volieb do orgánov samosprávy obcí v roku 2002 vo výške 189 mil. Sk boli čerpané v celkovej sume 158 266 079,20 Sk, z toho bežné výdavky vo výške 145 706 354,37 Sk a kapitálové výdavky vo výške 12 559 724,83 Sk. Z celkovej výšky bežných výdavkov boli čerpané finančné prostriedky na mzdy, platy, služobné príjmy a ostatné osobné vyrovnania vo výške 31 080 687,30 Sk, na poistné a príspevok zamestnávateľa do poisťovní a Národného úradu práce vo výške 7 038 422,10 Sk, na cestovné náhrady vo výške 8 672 524,81 Sk, na energie, vodu a komunikácie vo výške 7 833 021,85 Sk, na materiál a služby vo výške 43 716 501,03 Sk, na dopravné vo výške 3 692 107,94 Sk, na rutinnú a štandardnú údržbu vo výške 2 093 339,55 Sk, na nájomné za prenájom vo výške  576 831,95 Sk a na ostatné tovary a služby vo výške 41 002 917,84 Sk. Kapitálové výdavky vo výške 12 559 724,83 Sk boli čerpané na nákup kancelárskych strojov, prístrojov a zariadení.  

		Ministerstvo vnútra Slovenskej republiky priamo uhradilo výdavky na zabezpečenie volieb vo výške 58 634 803,37 Sk, z toho najmä na tlač hlasovacích lístkov, metodických a informačných materiálov vo výške 31 861 112,19 Sk, na zvýšenú ochranu verejného poriadku v deň konania volieb a na ochranu pri prevoze volebných materiálov a výsledkov hlasovania príslušníkmi Policajného zboru vo výške 12 511 363,- Sk, na komplexné služby spojov vrátane výdavkov spojených s jednotným systémom telekomunikačného spojenia počas volieb vo výške 6 740 378,60 Sk.   

		Na zabezpečenie činnosti okresných volebných komisií, miestnych, mestských a okrskových volebných komisií počas prípravy a konania volieb do orgánov samosprávy obcí v roku 2002 poukázalo Ministerstvo vnútra Slovenskej republiky na účty cudzích prostriedkov okresných úradov finančné prostriedky vo výške 104 213 585,- Sk, z toho pre okresné volebné komisie vo výške 32 862 486,- Sk a pre miestne (mestské) a okrskové volebné komisie vo výške 71 251 099,- Sk.

		Z poukázaných finančných prostriedkov okresným úradom na zabezpečenie činnosti okresných volebných komisií a miestnych (mestských) a okrskových volebných komisií bolo čerpaných celkom 98 700 839,83 Sk. Uvedená výška finančných prostriedkov bola čerpaná najmä na odmeny členom miestnych (mestských) a okrskových volebných komisií vyplatené na základe Vyhlášky Ministerstva financií Slovenskej republiky č. 122/1994 Z. z. o výške odmeny, o spôsobe úhrady a výplaty odmeny a náhrad členom volebných komisií vo výške 27 046 432,60 Sk, na náhrady mzdy členom volebných komisií a na odmeny zapisovateľom a pomocným pracovným silám okresných volebných komisií a miestnych (mestských) a okrskových volebných komisií vo výške 20 799 468,30 Sk, na ďalšie zákonné nároky členom, zapisovateľom a pomocným pracovným silám miestnych (mestských) a okrskových volebných komisií a okresných volebných komisií vo výške 13 606 237,48 Sk, na nákup reprografickej techniky na plnenie úloh okresných volebných komisií súvisiacich so zabezpečením hlasovacích lístkov a metodických a informačných materiálov vo výške 12 409 014,83 Sk, na materiálne zabezpečenie volebných komisií a miestností určených na hlasovanie vo výške 6 904 198,34 Sk, na odvody do poistných fondov z vyplatených náhrad mzdy a odmien vo výške 4 721 714,10 Sk, na odmeny za doručenie informácie voličom o mieste a čase konania volieb 4 177 050,30 Sk, na nevyhnutné úpravy a na nájomné za volebné miestnosti vo výške 2 461 711,10 Sk, na prevádzku motorových vozidiel a prepravné vo výške 2 847 470,54 Sk, na služby spojov a na ostatné druhy energií vo výške 1 086 143,25 Sk. 

Nevyčerpané finančné prostriedky na zabezpečenie volieb do orgánov samosprávy obcí boli podľa bodu B. 4. uznesenia vlády Slovenskej republiky č. 999 zo 4. septembra 2002 k návrhu  organizačno-technického zabezpečenia volieb do orgánov samosprávy obcí v roku 2002 odvedené 9. 4. 2003 na účet Ministerstva financií Slovenskej republiky č. 772-5423002/0720, pod variabilným symbolom 100403. Vzhľadom na oneskorené predloženie faktúry za telekomunikačné spojenie volebných orgánov počas volieb do orgánov samosprávy obcí v roku 2002, zabezpečované spoločnosťou Slovenské telekomunikácie, a. s. vo výške 930 436,- Sk, boli nevyčerpané finančné prostriedky odvedené vo výške 31 664 356,80 Sk. Ministerstvo financií Slovenskej republiky na základe žiadosti Ministerstva vnútra Slovenskej republiky o dofinancovanie výdavkov spojených s voľbami poukázalo dodatočne sumu 930 436,- Sk na účet ministerstva vnútra.

Nevyčerpané finančné prostriedky, po dodatočnej úhrade faktúry spoločnosti Slovenské telekomunikácie, a. s., predstavujú výšku  30 733 920,80 Sk.

Štatistický úrad Slovenskej republiky 

Ministerstvo  financií Slovenskej republiky poskytlo Štatistickému úradu Slovenskej republiky na úhradu výdavkov spojených s prípravou, technickým zabezpečením a vykonaním uvedených volieb účelové finančné prostriedky vo výške 35 000 tis. Sk. Z týchto prostriedkov bolo v skutočnosti   použitých  34 997 004,72 Sk na bežné výdavky. Nepoužité prostriedky  vo výške 2 995,28 Sk  boli v určenom  termíne  poukázané  na účet  Ministerstva financií SR.

	Z celkovej výšky bežných výdavkov bolo použité na odmeny členom odborných sumarizačných útvarov Ústrednej volebnej komisie a okresných volebných komisií 
12 000 000,- Sk, na poistné a príspevok zamestnávateľa do poisťovní a Národného úradu práce 4 530 000,- Sk, na cestovné výdavky členom odborných sumarizačných útvarov volebných komisií podľa zákona č. 283/2002 Z. z. o cestovných náhradách 343 613,- Sk, na poplatky za služby telekomunikácií a dátové spojovacie siete 1 775 452,36 Sk, na materiálne zabezpečenie odborných sumarizačných útvarov volebných komisií spotrebným materiálom pre výpočtovú  a reprografickú techniku, na antivírovú ochranu a softverovú podporu
8 655 507,62 Sk. Ďalej boli výdavky použité na prevádzku motorových vozidiel 503 853,70 Sk, údržbu a opravy výpočtovej a reprografickej techniky 122 688,44 Sk a na zmluvne zabezpečené práce a služby spojené s programovým  vybavením pre spracovanie výsledkov volieb, školenia, pohotovostné služby a odmeny na základe dohôd o prácach vykonávaných mimo pracovného pomeru 7 065 889,60 Sk.

	Výdavky boli použité na účely uvedené v Metodickom postupe Štatistického úradu Slovenskej republiky na financovanie výdavkov spojených s prípravou, vykonaním a zisťovaním výsledkov volieb do orgánov samosprávy obcí v roku 2002.